Document ID: 32013D0740

A BIZOTTSÁG VÉGREHAJTÁSI HATÁROZATA
(2013. november 7.)
az atlanti bioföldrajzi régió közösségi jelentőségű természeti területeinek hetedik alkalommal frissített jegyzéke elfogadásáról
(az értesítés a C(2013) 7357. számú dokumentummal történt)
(2013/740/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelvre (1) és különösen annak 4. cikke (2) bekezdésének harmadik albekezdésére,
mivel:
(1)
A 92/43/EGK irányelv 1. cikke c) pontjának iii. alpontjában említett atlanti bioföldrajzi régió az irányelv 20. cikke alapján létrehozott bizottság (a továbbiakban: az Élőhelyvédelmi Bizottság) által 2005. április 20-án elfogadott biogeográfiai térképnek megfelelően magában foglalja Írország, Hollandia és az Egyesült Királyság uniós területét, valamint Belgium, Dánia, Németország, Spanyolország, Franciaország és Portugália uniós területének egyes részeit.
(2)
A Natura 2000 hálózat kialakítására irányuló, 1995-ben elindított folyamat keretében tovább kell lépni a gyakorlati megvalósítás terén, hiszen ez a hálózat nélkülözhetetlen az Unión belüli biológiai sokféleség védelméhez.
(3)
Az atlanti bioföldrajzi régió közösségi jelentőségű természeti területeinek a 92/43/EGK irányelv szerinti alapjegyzéket és annak hat alkalommal való frissítését a 2004/813/EK (2), a 2008/23/EK (3), a 2009/96/EK (4), a 2010/43/EU (5) és a 2011/63/EU (6) bizottsági határozat, valamint a 2012/13/EU (7) és a 2013/26/EU (8) végrehajtási határozat állapítja meg. A 92/43/EGK irányelv 4. cikkének (4) bekezdése és 6. cikkének (1) bekezdése alapján az érintett tagállamoknak a lehető leghamarabb, de legfeljebb hat éven belül különleges természetvédelmi területté kell nyilvánítaniuk az alpesi bioföldrajzi régió közösségi jelentőségű természeti területeinek jegyzékében szereplő területeket, valamint meg kell határozniuk a természetvédelmi prioritásokat és a szükséges természetvédelmi intézkedéseket.
(4)
A Natura 2000 hálózat folyamatos kiigazításának keretében a közösségi jelentőségű természeti területek jegyzékei rendszeresen felülvizsgálatra kerülnek. Ezért szükség van az atlanti bioföldrajzi régió közösségi jelentőségű természeti területeit tartalmazó jegyzék frissítésére.
(5)
Az atlanti bioföldrajzi régió közösségi jelentőségű természeti területeit tartalmazó jegyzék frissítése egyrészt azért indokolt, mert a tagállamok 2011 óta újabb területeket javasoltak felvételre az atlanti bioföldrajzi régiónak a 92/43/EGK irányelv 1. cikke értelmében közösségi jelentőségűnek számító természeti területei közé. Ezen újabb területek tekintetében a lehető leghamarabb, de legkésőbb az e határozat elfogadását követő hat éven belül eleget kell tenni a 92/43/EGK irányelv 4. cikkének (4) bekezdéséből és 6. cikkének (1) bekezdéséből eredő kötelezettségeknek.
(6)
Az atlanti bioföldrajzi régió közösségi jelentőségű természeti területeit tartalmazó jegyzék frissítésére másrészt azért van szükség, hogy a lista tükrözze mindazokat a változásokat, amelyek az uniós alapjegyzék, illetve a korábbi hat alkalommal frissített uniós jegyzékek elfogadása óta a területekkel kapcsolatban a tagállamok által közölt információkban bekövetkeztek. Az atlanti bioföldrajzi régió közösségi jelentőségű természeti területeinek frissített jegyzéke ebből a szempontból az atlanti bioföldrajzi régió közösségi jelentőségű természeti területeit tartalmazó alapjegyzék konszolidált változatának tekinthető. Fontos hangsúlyozni, hogy a 92/43/EGK irányelv 4. cikkének (4) bekezdéséből és 6. cikkének (1) bekezdéséből eredő kötelezettségeket az e határozatban említett összes terület tekintetében a lehető leghamarabb, de legkésőbb azon jegyzék elfogadását követő hat éven belül teljesíteni kell, amely az adott közösségi jelentőségű területet először tartalmazza.
(7)
Az atlanti bioföldrajzi régióban található, a 92/43/EGK irányelv 1. cikke értelmében közösségi jelentőségűnek minősíthető természeti területek javasolt jegyzékeit a tagállamok 2002 márciusa és 2013 februárja között juttatták el az irányelv 4. cikke (1) bekezdésének megfelelően a Bizottsághoz.
(8)
A felvételre javasolt területek jegyzéke mellett a tagállami hatóságok területspecifikus információkat is megadtak. 2012 óta ezek az információk a 2011/484/EU bizottsági végrehajtási határozatban (9) előírt formátumban érkeznek a Bizottsághoz.
(9)
Ezen információk között szerepelnek a területnek az érintett tagállamok által rendelkezésre bocsátott térképe, a terület neve, elhelyezkedése és kiterjedése, valamint a 92/43/EGK irányelv III. mellékletében meghatározott szempontok alkalmazásával kapott adatok.
(10)
A Bizottság által az érintett tagállamokkal egyetértésben összeállított jegyzéktervezet alapján, amely az elsődleges fontosságú természetes élőhelytípusoknak és veszélyeztetett fajoknak otthont adó területeket is megjelöli, el kell fogadni az atlanti bioföldrajzi régió közösségi jelentőségű természeti területként kiválasztott területeinek frissített jegyzékét.
(11)
A 92/43/EGK irányelv 11. cikke értelmében folytatott felügyelet eredményeképpen a természetes élőhelytípusok és a fajok előfordulására és elterjedésére vonatkozó ismeretek állandóan bővülnek. Ennek megfelelően a területek uniós szintű értékelésére és kiválasztására az aktuálisan rendelkezésre álló legpontosabb információk alapján került sor.
(12)
Egyes élőhelytípusok és fajok tekintetében egyes tagállamok nem javasoltak a 92/43/EGK irányelv követelményeinek megfelelő elegendő területet. Ezért ezekre az élőhelytípusokra és fajokra nézve a Natura 2000 hálózat nem tekinthető teljesnek. Figyelembe véve az információk késedelmes benyújtását és a tagállamokkal való megegyezés elhúzódását, indokolt elfogadni a területek frissített jegyzékét, amelyet azonban a 92/43/EGK irányelv 4. cikkének rendelkezéseivel összhangban felül kell majd vizsgálni.
(13)
Mivel a 92/43/EGK irányelv I. mellékletében szereplő egyes természetes élőhelytípusok és II. mellékletében szereplő egyes fajok előfordulására és elterjedésére vonatkozóan hézagosak az ismeretek, nem lehet eldönteni, hogy a hálózat így teljes-e. A jegyzéket ezért szükség esetén felül kell vizsgálni a 92/43/EGK irányelv 4. cikkének megfelelően.
(14)
Az egyértelműség és az átláthatóság érdekében a 2013/26/EU végrehajtási határozatot hatályon kívül kell helyezni.
(15)
Az e határozatban előírt intézkedések összhangban vannak az Élőhelyvédelmi Bizottság véleményével,
ELFOGADTA EZT A HATÁROZATOT:
1. cikk
A 92/43/EGK irányelv 4. cikke (2) bekezdésének harmadik albekezdésével összhangban az atlanti bioföldrajzi régió közösségi jelentőségű természeti területeinek hetedik alkalommal frissített jegyzéke e határozat mellékletében található.
2. cikk
A 2013/26/EU végrehajtási határozat hatályát veszti.
3. cikk
Ennek a határozatnak a tagállamok a címzettjei.
Kelt Brüsszelben, 2013. november 7-én.

Labels: 19
20